《山中杂诗 其二》
清代·朱珔

西冈宛而曲，东冈平且高。白云常往还，相顾不敢骄。

世人卑视之，终莫伤岧峣。况有竹树森，清风被林皋。

昔年颇荒秽，顿诛三重茅。欲酹酒一尊，以贺兹丘遭。

作者简介：（1769—1850）安徽泾县人，字玉存，一字兰坡。嘉庆七年进士。官至右春坊右赞善。历主钟山等书院。尝于吴中结“问梅诗社”，与姚鼐、李兆洛共负盛名。辑《国朝古文汇钞》，有《说文假借义證》、《文选集释》、《小万卷斋集》等。